કોંગ્રેસ પ્રમુખપદ સંભાળ્યા પછી રાહુલ ગાંધીએ સંબોધિત કરેલું આ પ્રથમ અધિવેશન હતું. રાહુલ ગાંધી સૌથી પ્રથમ પડકાર નાહિંમત થઈ ગયેલા નેતાઓ અને કાર્યકરોમાં ઉત્સાહ અને આત્મવિશ્ર્વાસ નિર્માણ કરવાનો છે. સોનિયા ગાંધીએ અને તેમના પરથી પ્રેરણા લઈને રાહુલ ગાંધીએ સરકાર પર જ નહીં પરંતુ વડાપ્રધાન નરેન્દ્ર મોદી અને ભાજપ પ્રમુખ અમિત શાહ પર આકરા વ્યક્તિગત પ્રહારો કર્યા. મોદી સરકારના રાજમાં ગરીબો અને તવંગરો વચ્ચેનું અંતર વધ્યું છે. આર્થિક વચનો પૂરા નથી થયા એવી ટીકા કરી. રાહુલે કોંગ્રેસના સત્તા માટે વલખી રહેલા વયોવૃદ્ધ નેતાઓને સાનમાં સમજાવ્યું કે તમારો સમય પૂરો થઈ ગયો છે. હવે નવા લોહી માટે જગ્યા કરો. તેમણે કોંગ્રેસમાંથી વંશવાદનો પ્રભાવ ખતમ કરવાની અને પ્રતિભાશાળી યુવા કાર્યકરોને આગળ લાવવાની ઘોષણા કરી. કોંગ્રેસનું અધિવેશન હતું એટલે સ્વાભાવિક રીતે જ ગાંધી પરિવારનો જયજયકાર થયો.